༈ཨོཾ་སྭསྟི།  ཚེ་དཔག་མེད་མགོན་ཐུགས་རྗེའི་བདེན་ཆེན་གྱིས།  ། འཆི་བདག་མཚོན་ཆའི་ཚོགས་རྣམས་རབ་བཅོམས་ཏེ།  ། རྡོ་རྗེའི་ཚེ་ཡི་ཀ་བ་ལེགས་བཙུགས་ནས།  ། བཤེས་གཉེན་ཐོགས་མེད་ཡུན་རིང་ཞབས་བརྟན་ཤོག། ཁྱོད་གསུང་ལས་འོངས་ལམ་གྱི་གཙོ་བོ་གསུམ།  ། རིམ་པ་གཉིས་སོགས་ཟབ་མོའི་གདམས་པ་རྣམས།  ། ཉམས་སུ་བླངས་པས་ཚེ་འདིར་ཟུང་འཇུག་སྐུ།  ། མངོན་དུ་གྱུར་ནས་འགྲོ་ཀུན་འདྲེན་གྱུར་ཅིག། ཕྱག་དྲུག་མགོན་སོགས་སྲུང་མ་རྒྱ་མཚོ་ཡིས།  ། འཕྲིན་ལས་རྣམ་བཞི་གཡེལ་བ་མེད་བསྒྲུབས་ནས།  ། ཇི་ལྟར་སྨོན་པའི་དོན་རྣམས་མ་ལུས་པ།  ། འབད་པ་མེད་པར་ལྷུན་གྱིས་འགྲུབ་པར་མཛོད།  ། ཅེས་པ་འདི་ནི་སེ་ར་རྩེའི་དགེ་བཤེས་ཐོགས་མེད་ཀྱི་རིང་འཚོའི་སྨོན་ཚིག་འདི་ལྟ་བུ་ཞིག་དགོས་ཞེས་སེ་ར་ཧར་གདོང་ཁམས་ཚན་གྱི་གྲྭ་རིགས་དགེ་སློང་བློ་བཟང་ཆོས་འཕེལ་གྱིས་བསྐུལ་བ་ལྟར།  ༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །

སྭསྟི།  ཕན་བདེའི་འབྱུང་གནས་རྒྱལ་བསྟན་ཡོངས་འདུའི་ལྗོན།  ། རབ་རྒྱས་འགྲོ་ཀུན་ཐར་མཆོག་འབྲས་བཟང་ལ།  ། སྤྱོད་ཕྱིར་བཀྲ་ཤིས་ལྷུན་གྲུབ་ཆོས་གྲྭ་ཆེར།  ། ཆོས་སྦྱིན་འཛད་མེད་དལ་འགྲོའི་རྒྱུན་འདི་སྤེལ།  ། སརྦ་མངྒ་ལཾ། །  ། །  གསུང་ལན་ཆབ་ཤོག་གི་སྐོར།